Уважаеми колеги,

След свикването на Народното Събрание на 21.07.2021 г., ПП „Има такъв народ“ предприе всички необходими и прозрачни действия по представяне на своите приоритети и секторни политики с потенциални партньори и идеологически близки до нас политически партии. Направихме срещи на експертни групи с представители на „Демократична България“, „Изправи се БГ! Ние идваме!“ и „БСП за България“ по сектори, предварително заявени и пожелани от тях. Бяха проведени редица консултации в сферата на правосъдие, икономика, финанси, здравеопазване, социална политика, образование и земеделие.

След проведените срещи може да се каже, че в редица сектори постигнахме пълно разбирателство и сериозно сходство. Имаме пълно покриване както в поставените цели, така и в начина на тяхното реализиране. И така, пълно съгласие между ИТН, ДБ, ИБГНИ и БСП има в следните сектори:

**Правосъдие**:

* Премахване на Специализираните съдилища и прокуратури;
* Въвеждане на работещ механизъм за предсрочното прекратяване на правомощията на Главния прокурор;
* Реална съдебна реформа, чрез структурни промени във Висшия съдебен съвет;
* Реформа в Прокуратурата, която да гарантира контрол върху всичките ѝ актове, засягащи пряко интересите на гражданите;
* Реално електронно правосъдие с цел постигане на бърз и справедлив процес.

**Икономика:**

* Промяна на Търговския закон с цел правното обезпечаване на различните етапи във финансирането на стартиращите компании. Данъчни стимули за стартиращи малки и средни предприятия, създаващи над определен брой работни места и отговарящи на определени условия;
* Премахване на бариерите за правене на бизнес и постигане на интегрирана и съвместима дигитална среда за обслужване на граждани и фирми през една точка. Изграждане на икономика на данните и отворените финанси. Постигане на регионална децентрализация;
* Създаване на регионални икономически зони и намаляване фрагментацията на пазарите чрез насърчаване на конкурентноспособността;
* Подкрепа на предприемачеството и изграждане на експортно ориентирана икономика;
* Детайлно картографиране на местните ресурси, демографски и географски нужди;
* Стратегия за хармонично развитие и мобилна свързаност на регионите с догонващо развитие;
* Постигане на фискална еквивалентност;
* Привличане на висококвалифицирани кадри от чужбина в съответствие с нуждите на българскта икономика и улесняване на процедурата на сини карти;
* Използване на зелени технологии за постигане на кръгова икономика;

**Финанси:**

* Сремеж към намаляване на бюджетния дефицит в рамките на мандата като към края му бюджетът да бъде балансиран;
* План за капиталова подкрепа на малки и средни предприятия;
* Въвеждане на програмно бюджетиране, базирано на анализ „Разходи – ползи“ и осигуряване на по-добра прозрачност, отчетност и проследимост на публичните средства;
* Данъчни стимули за инвестиции в производството – освобождаване от корпоративен данък при реинвестиране на печалбата на предприятията в производствени активи и възможност за ускорена амортизация;
* Увеличаване на прага за задължителна регистрация по ЗДДС – 165 000 лева;
* Въвеждане на обратно начисляване на ДДС за секторите „Плодове и Зеленчуци“ и „Биопроизводство“ за осигуряване на конкурентно предимство на българските производители;
* Фискална децентрализация – преотстъпване на част от приходите от корпоративен данък и данък върху доходите на физически лица в централния бюджет на общините;
* Отменяне на облагането на лихви върху депозити и застрахователни плащания;
* Връщане на максимален праг на бюджетните разходи 36 – 38% от БВП и максимално ограничаване на непланирани бюджетни разходи;
* Изграждане на прозрачна и достъпна за гражданите платформа за генериране на критерии за обществени поръчки, тяхното възлагане и изпълнение;
* Изсветляване дейността на ББР, прозрачност и приоритетно финансиране на малките и средни предприятия;
* Реорганизация на Комисията за финансов надзор и развитие на капиталовия пазар;

**Здравеопазване:**

* Реформа на модела на здравеопазване чрез приемане на нови „Закон за лечебните заведения“ и „Закон за здравното осигуряване“. Създаване на електронно здравеопазване;
* Премахване на модела „клинични пътеки“ и замяната им с диагностично свързани групи;
* Създаване на ефективно работеща доболнична (амбулаторна) помощ и общодържавна система за профилактика на социалнозначимите за България заболявания;
* Спешни мерки за промяна в правилата за работа на Националната здравноосигурителна каса;
* Създаване на ефективна национална система за осигуряване на спешна помощ с включено авиационно звено;
* Спешни мерки за подготовка не лечебните заведения за преодоляване на четвърта Ковид вълна;

**Социална политика:**

* Въвеждане на необлагаем минимум за всички трудещи се и данъчни облекчения за деца;
* Подпомагане на млади семейства (до трето дете) на работещи и осигурени родители, както и студенти-родители;
* Преизчисляване на пенсиите и гарантиране на минимален стандарт на живот и социална подкрепа към възрастните граждани;
* Ефективно и прозрачно управление на капиталовия пенсионен фонд, с цел повишена доходност и поетапно увеличение на процента осигуровки към втори стълб;
* Социална подкрепа към хората с увреждания на база на техните потребности.

**Образование:**

* Запазване и доразвиване на институционалния експертен проектен потенциал в институциите, които администрират и създават наука;
* Ефективна интеграция на малцинствените общности в образователния процес;
* Учредяване на специални стипендии за студенти от малцинствата;
* Постигната договореност за въвеждане на мандатност при директорите на училища;
* Строеж на детски градини, където е необходимо;
* Прецизиране на текстове в Закона за висшето образование с с оглед намаляване на броя на висшите учебни заведения у нас;
* Увеличаване на академичния обмен на учащи между страните от ЕС и Република България;
* Обособяване на научни клъстери от образователни институции, които работят с общ академичен обмен.

**Земеделие:**

* Създаване на условия за развитие на семейно земеделие с цел формиране и запазване на средна класа земеделски производители;
* Реформиране на поземлените отношения с цел забавяне на концентрацията на производствен ресурс;
* Осигуряване на възможност на браншовите организации да участват в процеса на вземане на решения относно политиките в сектор „Земеделие“;
* Подобряване на състоянието на ветеринарно-медицинското обслужване и промяна в модела на взаимоотношенията „ветеринарен лекар – животновъд“;
* Преструктуриране на държавните горски предприятия и насърчаване на частната инициатива в българската гора с цел дългосрочно използване на нейните ресурси. Стимулиране на биоразнообразието;

В следствие на проведените срещи и заявените от политическите партии, с които разговаряхме, твърди позиции за секторни политики**,** моля да приемете гореизброените **съвместно одобрени приоритети за основа за работа както на парламентарната група на ПП „Има такъв народ“, така и от страна на предложения от нас състав на Министерски съвет.**

Неведнъж сме излагали пред партиите, с които проведохме разговори, както и пред Суверена, че ПП „Има такъв народ“ е последователен проект, който цели **изчегъртване** на корупционния модел на управление през последните дванадесет години.

В случай, че заедно считаме тези цели за общи между нашите Парламентарни групи, ще очакваме от Вас да подкрепите така предложения от нас състав на Министерски съвет.